બાંધણી અને લહેરીયુ એક એવી ફેશન કે ક્યારેય પણ જૂની ન થાય. કોઇને કોઇ પ્રકારે એમાં નવી ફેશન આવતી જ રહે છે. હા એ વાત સાચી કે એમાં સમય પ્રમાણે નવા ઇનોવેશન થતા રહે છે. બાંધણીને તમે અલગ-અલગ રીતે પહેરી પણ શકો છો. સાડી, ડ્રેસ, કુર્તી, ઝભ્ભા, ચણીયા ચોળી, અને હવે તો ફેશન માટે ટાઇમાં પણ લોકો બાંધણીનો ઉપયોગ કરતા હોય છે. બાંધણી રેશમ અને સુતરાઉ કાપડની બનેલી હોય છે. બાંધે તે બંધન અને આ બંધન શબ્દ પરથી બાંધણી નામ આપવામાં આવ્યુ છે. સફેદ કલરના કાપડ પર બાંધણી બાંધવામાં આવે છે. સફેદ કાપડ પર છાપકામ કરવામાં આવે છે. આ છાપકામને ડીઝાઇન પ્રમાણે દોરાથી બાંધવામાં આવે છે. અને ત્યારબાદ તેને કલરવાળા પાણીમાં ડૂબાડી રાખી સૂકાવી દેવામાં આવે છે. સૂકાઇ ગયા બાદ બાંધેજ ખોલી દેવામાં આવે છે. જેનાથી સુંદર ડીઝાઇન તરી આવે છે. આ કામથી અનેક મહિલાઓને રોજી રોટી પણ મળી રહે છે.